Stori 99: Long Rum Antap
NAU em i Fonde long nait. Jisas na 12-pela aposel ol i kam sindaun long dispela rum na mekim kaikai bilong Pasova. Dispela man i lusim rum na i go ausait em Judas Iskariot. Em i go bilong tokim ol pris long olsem wanem ol i ken holim Jisas.
Long de paslain, Judas i bin i go long ol pris na em i tok: ‘Yupela bai givim wanem samting long mi sapos mi helpim yupela long holim Jisas?’ Ol i tok: ‘30 mani silva.’ Olsem na Judas i go bilong bungim ol dispela man na bringim ol i kam long Jisas. Em i mekim pasin nogut tru, a?
Kaikai bilong Pasova i pinis. Orait nau Jisas i kirapim wanpela nupela kaikai. Em i givim bret long ol aposel na em i tok: ‘Yupela kaikai, long wanem, em i makim bodi bilong mi, em mi bai givim bilong helpim yupela.’ Na em i givim kap wain long ol na em i tok: ‘Yupela dring, long wanem, em i makim blut bilong mi, em mi bai kapsaitim bilong helpim yupela.’ Baibel i kolim dispela bung olsem ‘Kaikai Bilong Bikpela.’
Ol Israel i save mekim Pasova bilong tingim taim ol i bin i stap long Isip na ensel bilong God i abrusim haus bilong ol na kilim i dai namba wan pikinini long haus bilong ol Isip. Tasol nau Jisas i laik bai ol disaipel i tingim em, na olsem wanem dai bilong em i helpim ol. Olsem na em i tokim ol long mekim dispela kaikai long olgeta yia.
Taim ol i mekim pinis Kaikai Bilong Bikpela, Jisas i tokim ol aposel long ol i mas strongim bel na stap strong long bilip. Ol i mekim ol singsing long God na ol i go. Em biknait pinis. Orait nau yumi ken stori long ol i go we.
Matyu 26:14-30; Luk 22:1-39; Jon sapta 13 i go 17; 1 Korin 11:20.
Ol askim
- Olsem piksa i kamapim, bilong wanem Jisas na 12-pela aposel ol i stap long wanpela bikpela rum antap?
- Husat dispela man i lusim rum? Em i go bilong mekim wanem?
- Taim ol i mekim pinis kaikai bilong Pasova, Jisas i kirapim wanem nupela kaikai?
- Pasova i kirapim ol Israel long tingim wanem samting? Dispela nupela kaikai i kirapim ol disaipel bilong Jisas long tingim wanem samting?
- Taim ol i mekim pinis Kaikai Bilong Bikpela, Jisas i tok wanem long ol disaipel bilong em? Orait nau ol i mekim wanem?
Sampela askim moa
- Ritim Matyu 26:14-30.
Olsem wanem Matyu 26:15 i soim olsem pasin Judas i mekim long putim Jisas long han bilong ol birua em samting em i bin tingting pinis long mekim?
Blut Jisas i bin kapsaitim i mekim wanem tupela wok? (Mt. 26:27, 28; Jer. 31:31-33; Ef. 1:7; Hi. 9:19, 20)
- Ritim Luk 22:1-39.
Wanem mining bilong dispela hap tok olsem Satan i go insait long bel bilong Judas? (Lu. 22:3; Jo. 13:2; Ap. 1:24, 25)
- Ritim Jon 13:1-20.
Taim yumi skelim tok bilong Jon 13:2, yu ting yumi ken tok Judas i gat asua long samting em i bin mekim? Dispela inap skulim ol wokboi bilong God long wanem samting? (Stt. 4:7; 2 Ko. 2:11; Ga. 6:1; Jem. 1:13, 14)
Jisas i bin mekim wanem samting na dispela i gat bikpela strong bilong skulim ol man? (Jo. 13:15; Mt. 23:11; 1 Pi. 2:21)
- Ritim Jon 17:1-26.
Taim Jisas i beten long ol disaipel i ken “i stap wanpela tru,” dispela i makim wanem samting? (Jo. 17:11, 21-23; Ro. 13:8; 14:19; Kl. 3:14)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn